Buchan se ‘geveinsde verskoning’ nie goed genoegDie evangelis Angus Buchan. (Argieffoto) Die organisasie Christians of South Africa (Cosa) sê die evangelis Angus Buchan se geveinsde verskoning ná ŉ omstrede uitlating is bloot nie goed genoeg nie. ŉ Herrie het om die prediker se kop losgebars ná ŉ videogreep versprei is waarin hy sê dat net Jode en Afrikaanses God se verbondsvolk is. Buchan bemark in dié video die Staan op vir Jesus-gebedsbyeenkoms wat in Februarie volgende jaar by die Loftus-stadion in Pretoria gehou word. Hy het verlede Vrydag (1 November) op Facebook ŉ verskoning daarvoor aangebied en gesê enigeen wat sy lewe aan Jesus Christus gee, gaan inderwaarheid ŉ nuwe verbond met God aan. Hy het gesê sy uitlating (dat net Jode en Afrikaanses ŉ verbond met God het) was verkeerd en dat hy daarvoor “nederig om vergifnis vra”. (Skermgreep: Twitter) “In al my jare as ŉ dienaar van die Here Jesus Christus was dit nog nooit, ooit my bedoeling om enige man, vrou of kind leed aan te doen of verdeeldheid tussen enige ras, mense of geloof in ons pragtige land, Suid-Afrika, te saai nie,” het hy onder meer gesê. “As my stelling tot enige verdeeldheid gelei het, vra ek om verskoning.” Die EFF het Woensdag woedend op Buchan se video gereageer en Godrich Gardee, die sekretaris-generaal van die rooi barette, het op Twitter gesê kleefmyne moet voor die gebedsaamtrek rondom die stadion geplant word om te “sien wat dan gebeur met die enigste mense wat ŉ verbond met God het”. Hy het die stelling gistermiddag teruggetrek en gesê hy het dit ná Buchan se verskoning gedoen. Die burgerregtegroep AfriForum sê egter dit is nie goed genoeg nie en gaan later vandag by die Lyttelton-polisiestasie in Pretoria ŉ klagte van aanhitsing van geweld teen Gardee aanhangig maak. Ernst van Zyl, veldtogbeampte van strategie en inhoud by die organisasie, het gesê Gardee het sy gewraakte stelling gemaak bykans ŉ week nadat Buchan verskoning gevra het. Volgens hom lyk dit of Gardee die stelling eerder teruggetrek het weens die fel kritiek daarop. Intussen sê Cosa Buchan het sy “vervaldatum bereik” en moet aftree. “Waar die hart van vol is, loop die mond van oor,” het die organisasie in ŉ verklaring gesê. Cosa sê hy verwerp Buchan se verskoning en doen ŉ beroep op Suid-Afrikaners om hul van “enigiets met die man se naam op te distansieer”. Cosa het ook na die ACDP gekap en gesê die party, as die enigste Christelike, politieke party in die parlement, se stilte oor die saak moet bevraagteken word.